Document ID: 32010D0066

SKLEP KOMISIJE
z dne 5. februarja 2010
o spremembi Odločbe Komisije 2009/719/ES o pooblastitvi nekaterih držav članic za revizijo njihovih letnih programov spremljanja BSE
(notificirano pod dokumentarno številko C(2010) 626)
(Besedilo velja za EGP)
(2010/66/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) Evropskega parlamenta in Sveta št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti drugega pododstavka člena 6(1b) Uredbe,
ob upoštevanju naslednjega:
(1)
Uredba (ES) št. 999/2001 določa pravila za preprečevanje, nadzor in izkoreninjenje transmisivnih spongiformnih encefalopatij (TSE) pri živalih. Uredba zahteva, da vsaka država članica izvaja letni program spremljanja za TSE v skladu s Prilogo III k navedeni uredbi. Navedeni programi morajo zajeti vsaj nekatere podpopulacije govedi, ki pripadajo določenim starostnim skupinam.
(2)
Navedena uredba določa tudi, da se za države članice, ki lahko po nekaterih merilih dokažejo izboljšanje epidemioloških razmer na svojem ozemlju, lahko revidirajo letni program spremljanja.
(3)
Odločba Komisije 2009/719/ES (2) pooblašča države članice, navedene v Prilogi k navedeni Odločbi, da revidirajo svoje letne programe spremljanja. Odločba določa tudi, da se morajo njihovi programi uporabljati za vse govedo, ki pripada vsaj posameznim podpopulacijam goveda, starejšega od 48 mesecev.
(4)
Ciper je 2. oktobra 2008 pri Komisiji vložil zahtevo za revizijo svojega letnega programa spremljanja za BSE.
(5)
Urad za prehrano in veterinarstvo je na Cipru opravljal inšpekcijo od 29. junija 2009 do 3. julija 2009, da je preveril izpolnjevanje epidemioloških meril iz točke 7 dela I poglavja A Priloge III k Uredbi (ES) št. 999/2001.
(6)
Rezultati navedene inšpekcije so potrdili, da se pravila o zaščitnih ukrepih iz Uredbe (ES) št. 999/2001 na Cipru za govejo spongiformno encefalopatijo (BSE) pravilno uporabljajo. Poleg tega so bile preverjene tudi vse zahteve iz tretjega pododstavka člena 6(1b) in vsa epidemiološka merila iz točke 7 dela I poglavja A Priloge III k navedeni uredbi, pri čemer je bilo ugotovljeno, da jih Ciper izpolnjuje.
(7)
Glede na vse razpoložljive informacije je bila zahteva Cipra za revizijo programa spremljanja za BSE ugodno ocenjena. Zato je primerno, da se Ciper pooblasti za revizijo letnega programa spremljanja in določi 48 mesecev kot novo starostno mejo za testiranje na BSE v navedeni državi članici.
(8)
Prilogo k Odločbi 2009/719/ES je treba ustrezno spremeniti.
(9)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga k Odločbi 2009/719/ES se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 5. februarja 2010

Labels: 0
18
15
6